1Nanaramé-raméini Yosia Paskaé ri Yérusalém untu’ pakalebbii PUWANGNGE. Bimbala untu’ ramé-raméro rigéréi ri tanggala 14 uleng séddi.
2Yosia bagé-bagéi lao risining imangngé jamang-jamang iya harusu’é mennang napogau’ ri Bolana PUWANGNGE, sibawa mappéddarangngi kuwammengngi napogau’i mennang sibawa makessing.
3Sining tau Léwi iya puraé ripallaing untu’ PUWANGNGE, sibawa iya mancajiyé guru-gurunna Israélié lolongengngi paréntaéwé polé ri Yosia, "Taroi Petti Assijancinna PUWANGNGE iya mapaccingngéro ri laleng Bolana PUWANG iya napatettongngé Arung Salomo ana’ worowanéna Daud. Aja’na mupalétté-létté’i. Tumaningiwi PUWANG Allataalamu sibawa bangsa Israélié umma’-Na.
4Sadiyano ri Bolana PUWANGNGE situru regu-regummu, situru sibawa abbagéng jamang iya napattettekengngékko Arung Daud sibawa Arung Salomo ana’ worowanéna.
5Atoro’i iyaro regu-regummu makkuwaro angkanna tuli engka polé ri iko iya mullééngngi tulungngi tungke kalompo tau Israélié ri Bolana PUWANGNGE.
6Harusu’ko géré bimbala untu’ Ramé-ramé Paskaé. Rimakkuwannanaro passadiyai alému kuwammengngi nasitinaja sompai PUWANGNGE; sibawa passadiya towi sining akkarobangeng iya harusu’é riyakkasuwiyangeng lao ri PUWANGNGE, kuwammengngi nanallalengiwi sining tau Israél laingngé weddingngi pajoppai aga iya napparéntangngé PUWANGNGE naolai Musa."
7Kuwammengngi nasining tau iya engkaé ri Ramé-ramé Paskaéro weddingngi makkasuwiyangeng akkarobangeng Paska, massumbanni Arung Yosia polé ri olokolo’na muto 30.000 kajunna bimbala, ana’ bimbala sibawa bémbé lolo, enrengngé 3.000 kajunna saping lai.
8Muwi sining pegawénna Yosia mabbéréto sumbangeng untu’ sining imangngé, sibawa tau Léwié polé ri sininna ra’ya’é. Sining pegawé iya riwéréngngé tanggung jawa’ untu’ Bolana PUWANGNGE, iyanaritu Imang Lompo Hilkia, sibawa Zakharia enrengngé Yéhiél, iya tellunna mabbéréi lao risining imangngé 2.600 kajunna ana’ bimbala sibawa bémbé lolo enrengngé 300 kajunna saping lai untu’ pakkasuwiyang ri laleng ramé-raméro.
9Sining pamimpinna tau Léwié, iyanaritu: Konanya, Sémaya sibawa Nétaneel silessurenna, Hasabya, Yéiél sibawa Yozabad, mabbéréi lao ri tau Léwié 5.000 kajunna ana’ bimbala sibawa bémbé lolo enrengngé 500 kajunna saping lai untu’ pakkasuwiyang ri laleng ramé-raméro.
10Sadiya manennana untu’ Ramé-ramé Paskaé, sining imangngé sibawa regu-regunna tau Léwié pada malani onronna tungke-tungke pada-pada iya napparéntangngé arungngé.
11Nainappa mennang nagéré olokolo untu’ Ramé-ramé Paskaé; tau Léwié lopéi bingkulanna sibawa sining imangngé makkeppikengngi darana iyaro olokolo’é ri yasé’na mézbaé.
12Tungke kalompo kaluwarga iya engkaé kuwaro lolongeng sikaju polé ri olokolo iya maéloé riyakkasuwiyangeng selaku akkarobangeng ritunu. Nanallalengiwi weddingngi mennang makkasuwiyangeng akkarobangeng situru peraturang iya tarokié ri laleng kitta Hukkunna Musa.
13Nainappa napanggang sining tau Léwié iyaro akkarobangeng Paskaé ri yasé’na apié, situru sibawa peraturangngé, sibawa séwongngi sining akkarobangeng ripallaingngé ri pamuttué, oringngé sibawa lowaé, nainappa nabagé masitta-sitta jukuna lao risining tauwé.
14Purairo nappai napassadiya sining tau Léwié untu’ bagiyanna mennang sibawa untu’ sining imang wija-wijanna Harun. Saba’ narapi wenni iyaro sining imangngé mappallaungngi matteru makkasuwiyang olokolo selaku akkarobangeng ritunu, sibawa tunui lunra polé risining akkarobangengngéro.
15Sining ahli musi’ polé ri appanna Asaf ri laleng sukunna Léwi engkai ri laleng onrong jamanna iya pura napattentué Arung Daud untu’ mennang. Iyanaé aseng-ngasenna mennang: Asaf, Héman sibawa Yédutun, séddiwi nabi iya majjamaé untu’ arungngé. Sining pengawalna pintu-pintu gerbangngé dé’ naparellu salaiwi posna mennang, nasaba weddingngi mennang ramé-raméiwi Paskaé ri onrong jamanna nasibawang bantuwanna sining tau Léwi laingngé.
16Iyaro essoé napogau’i mennang sininna séuwa-séuwaé iya napparéntangngé Arung Yosia untu’ Ramé-ramé Paskaé, muttama’ni sining pakkasuwiyang ri mézbaé.
17Pitungngesso ittana sininna ra’ya’ Israélié iya engkaé kuwaro ramé-raméiwi Paskaé sibawa Pésta Roti Dé’é Raginna.
18Paska pada-padaéro dé’pa naengka nariramé-raméi sipongenna Nabi Samuél. Dé’ muwi séddi polé risining arungngé ri yolona pura ramé-raméiwi pada-pada Paska iya naramé-raméiyé
19ri laleng taung maseppuloé aruwa apparéntanna Yosiaro, aléna arungngé silaong sining imangngé, tau Léwié, tau Yéhudaé sibawa Israélié, enrengngé pabbanuwana Yérusalém.
20Puranana napogau’ maneng Arung Yosia iya manennaro untu’ Bolana PUWANGNGE; Nékho arunna Maséré pimpingngi pasukanna untu’ mammusu ri Karkemis seddéna Salo Efrat. Makkuragai Yosia lawa-lawaiwi,
21iyakiya nakiringngi Nékho iyaé birittaé lao ri Yosia, "Iyaé musué dé’ assisumpungemmu, arung Yéhuda! Poléka tenniya untu’ méwako sangadinna untu’ méwai sining balikku, na Allataala suroka tinda’ masitta. Engkai Allataala ri piha’ku, rimakkuwannanaro aja’ mulawa-lawaiwi Aléna, naancuru’ko matti."
22Iyakiya mattedde’i Yosia untu’ méwa, sibawa dé’ namaélo turusiwi aga iya napowadaé Allataala naolai Arung Nékho. Nallarikkodona Yosia nanauttamakiwi ammusurengngé ri tanété mariyawana Megido.
23Ri laleng ammusurengngéro nakennai pana Arung Yosia. Nanaparéntanni ata-atanna kuwammengngi natiwii massu polé ri ammusurengngé nasaba masero lona.
24Nakkani mennang polé ri karétana nanapalétté’i ri karéta laing iya engkaé kuwaro, nanatiwii ri Yérusalém. Kuwaniro maté sibawa rikuburu ri tampung arung-ngarungngé. Sininna ra’ya’ Yéhuda sibawa Yérusalém mabbaratani nasaba amaténna.
25Karanni Nabi Yérémia séddi élong mpating untu’ Arung Yosia. Lettu makkekkuwangngé iyaro élongngé napakéi sining pakkélongngé ri Israél muwi worowané iyaré’ga makkunarai, ri laleng apparéngngerangeng abbaratangngé untu’ Yosia. Iyaro élongngé purani riputtama ri laleng addeppungenna sining élong mpatingngé.
26Curita laingngé passalenna Yosia, passalenna pappojinna lao ri PUWANGNGE, sibawa atinulurenna lao ri hukkung-hukkunna PUWANGNGE,
27rippe’na passalenna sininna riwaya’ atuwo-tuwonna polé ri pammulanna lettu ri paccapurenna, pura riyokini ri laleng kitta Sejarana Arung-ngarunna Israélié sibawa Yéhuda.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn